જનતા પાર્ટી સાચા અર્થમાં સેક્યુલર પાર્ટી અને સરકાર હતી. મોરારજીભાઈની સરકારમાં અટલ બિહારી વાજપેયી અને લાલકૃષ્ણ અડવાણી જોડાયા હતા. જ્યોર્જ ફર્નાન્ડિસ પણ ઉદ્યોગ ખાતાના મંત્રી હતા ત્યારે જનતા સરકારને તોડવાની રમત સફળ થઈ. વડા પ્રધાન મોરારજીભાઈ ઇન્દિરાજીને મળવા – ઔપચારિક પ્રથા અનુસાર – ગયા ત્યારે ઇન્દિરાજીએ કહ્યું – તમે જનસંઘને દૂર કરો તો કોંગ્રેસના વડા પ્રધાન તરીકે સ્વીકારવા અમે તૈયાર છીએ! મોરારજીભાઈનો જવાબ હતોઃ હવે તો માત્ર જનતા પાર્ટી છે! પણ સંજય ગાંધીએ ચૌધરી ચરણ સિંહની કોણીએ ગોળ બતાવ્યો અને મધુ લિમયેએ ચૌધરીને વડા પ્રધાનપદનું સ્વપ્ન બતાવ્યું. જનતા પાર્ટીમાં વિવાદ શરૂ થયો કે જનસંઘ મૂળના બન્ને મંત્રીઓ આરએસએસના પણ સભ્યો છે – આવાં બેવડાં સભ્યપદ ચાલે નહિ – આરએસએસ – સાંસ્કૃતિક સંસ્થા છે. તેથી રાજીનામાં આપવાનો ઇનકાર થયો. જ્યોર્જે તો જનતા પાર્ટીના સેક્યુલરવાદનો જોરદાર બચાવ કર્યો, પણ આખરે સત્તા માટે જનતા સરકાર તૂટી! -ત્યારે આરએસએસનો મુદ્દો હતો. આ પછી પણ વાજપેયીની સરકાર 14 દિવસમાં તૂટી હતી – આ અસ્થિરતા હિન્દુવાદ અને સેક્યુલરવાદના કારણે હતી.